b'\n_START_ARTICLE_\nSteen Blicher (fodboldspiller)\n_START_SECTION_\nSeniorkarriere\n_START_PARAGRAPH_\nSteen Blicher startede i FB som 12-\xc3\xa5rig. Han skiftede som 15-\xc3\xa5rig til KFUMs Boldklub, hvor han kom p\xc3\xa5 f\xc3\xb8rsteholdet som 19-\xc3\xa5rig. Med AB vandt han DM tre gange (i 1947, 1951 og 1952). Blicher spillede efterf\xc3\xb8lgende oldboys- og veteranfodbold for AB, indtil han som 60-\xc3\xa5rig blev opereret for en meniskskade. Han spiller nu kun tennis._NEWLINE_Hans forbillede som spiller var Karl Aage Hansen, der jo ogs\xc3\xa5 spillede i b\xc3\xa5de KFUM og AB, medens hans bedste tr\xc3\xa6ner gennem tiderne var den mindre kendte Andreas Andersen fra KFUM. Steen Blicher var med p\xc3\xa5 AB\'s store tur til \xc3\x98sten i 1952. Den succesfulde tur, der varede en hel m\xc3\xa5ned, er beskrevet i bogen Med AB i \xc3\x98sten. Som veteranspiller i tennis blev han i 2002 dansk mester i herredouble (indend\xc3\xb8rs) for spillere over 75 \xc3\xa5r. Hans makker var Christian Br\xc3\xb8gger, som ogs\xc3\xa5 var hans makker i AB\'s halfbackk\xc3\xa6de.\n_START_SECTION_\nLandsholdskarriere\n_START_PARAGRAPH_\nBlicher debuterede i \xc3\xa5rets f\xc3\xb8rste kamp i 1951 p\xc3\xa5 Hampden Park (75.000 tilskuere) i Glasgow mod Skotland (1-3). Den 27-\xc3\xa5rige Steen Blicher spillede venstre half og fik en fin debut, jf. Politiken: "Ved sit p\xc3\xa5g\xc3\xa5ende spil og sin udholdenhed var han en meget nyttig mand. Han d\xc3\xa6kkede et stort arbejdsomr\xc3\xa5de, og var st\xc3\xa6rk b\xc3\xa5de i tacklinger og afleveringer". Blicher blev fast mand i 1952 og deltog i alle Danmarks tre kampe under OL i Helsingfors, hvor han var anf\xc3\xb8rer i stedet for klubkammeraten Knud Lundberg, der havde haft visse uoverensstemmelser med DBU\'s udtagelseskomit\xc3\xa9, som p\xc3\xa5 det tidspunkt udvalgte spillerne til landsholdet. Danmark tabte til Jugoslavien i kvartfinalen (3-5), og det bet\xc3\xb8d farvel til OL og farvel til Blicher p\xc3\xa5 landsholdet. Steen Blicher n\xc3\xa5ede desuden tre B-landskampe (1953).\n_START_SECTION_\nPersonlige forhold\n_START_PARAGRAPH_\nSteen Blichers far Steen Steensen Blicher var ogs\xc3\xa5 fodboldspiller, og familien kan f\xc3\xb8re sl\xc3\xa6gten tilbage til digteren Steen Steensen Blicher (1782-1848)._NEWLINE_Steen Blicher var uddannet gymnastikl\xc3\xa6rer og var l\xc3\xa6rer i 40 \xc3\xa5r; det meste af tiden p\xc3\xa5 Nyboder Skole. Han arbejdede to \xc3\xa5r i milit\xc3\xa6ret, hvor han blev sekondl\xc3\xb8jtnant. Han arbejdede et halvt \xc3\xa5r i den danske brigade i Tyskland._NEWLINE_Steen Blicher var bosat i Br\xc3\xb8nsh\xc3\xb8j og kunne langt op i alderen ofte tr\xc3\xa6ffes p\xc3\xa5 AB\'s tennisbaner i Bagsv\xc3\xa6rd.'